b'\n_START_ARTICLE_\nSa\xc5\xa1ka \xc5\xa0tumberger\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo na Hajdini je zaklju\xc4\x8dila leta 1988 in izobrazbo nadaljevala na naravoslovno \xe2\x80\x93 matemati\xc4\x8dni smeri Gimnazije Ptuj. Leta 1992 je vpisala diplomski \xc5\xa1tudij na smereh A-nem\xc5\xa1ki jezik s knji\xc5\xbeevnostjo in B-slovenski jezik, ki ga je v drugem letniku zamenjala na smer A. _NEWLINE_Leta 1996 je dobila nem\xc5\xa1ko \xc5\xa1tipendijo DAAD in se udele\xc5\xbeila enomese\xc4\x8dnega jezikovnega te\xc4\x8daja nem\xc5\xa1\xc4\x8dine v G\xc3\xb6ttingenu. Opravila je te\xc4\x8daj In\xc5\xa1tituta za izobra\xc5\xbeevanje prevajalcev in tolma\xc4\x8dev v Gradcu. V \xc5\xa1tudijskem letu 1997/98 je prejela \xc5\xa1tipendijo avstrijske vlade (\xc3\x96AD), ki jo je uporabila za pripravo na diplomsko delo pri \xc5\xa1tudiju germanistike. Leta 1999 je diplomirala na obeh smereh \xc5\xa1tudija. _NEWLINE_V \xc5\xa1tudijskem letu 2000/01 je na Filozofski fakulteti v Ljubljani vpisala podiplomski magistrski \xc5\xa1tudij, smer Slovenski knji\xc5\xbeni jezik in stilistika pod mentorstvom Ade Vidovi\xc4\x8d Muha. Magistrsko delo z naslovom Sloven\xc5\xa1\xc4\x8dina pri dvojezi\xc4\x8dnih Slovencih v Nem\xc4\x8diji je zagovarjala 14. marca 2005 in na razpisu Urada Vlade RS za Slovence v zamejstvu in po svetu zanj prejela prvo nagrado za diplomska, magistrska in doktorska dela na podro\xc4\x8dju Slovencev v zamejstvu in po svetu. Delo je iz\xc5\xa1lo kot knjiga leta 2007._NEWLINE_Med podiplomskim \xc5\xa1tudijem je obiskovala sre\xc4\x8danja lektorjev in izobra\xc5\xbeevanj u\xc4\x8diteljev sloven\xc5\xa1\xc4\x8dine kot drugega/tujega jezika na Centru za sloven\xc5\xa1\xc4\x8dino kot drugi/tuji jezik. Na slovanskem seminarju Univerze v T\xc3\xbcbingenu je opravila izpite na lektoratih ru\xc5\xa1\xc4\x8dine in srb\xc5\xa1\xc4\x8dine/hrva\xc5\xa1\xc4\x8dine. _NEWLINE_Na Filozofski fakulteti v Ljubljani se je zaposlila oktobra 1999. Do januarja 2005 je delovala kot slovenska lektorica Slovanskega seminarja Univerze v T\xc3\xbcbingenu, kjer je sloven\xc5\xa1\xc4\x8dino kot tuji jezik pou\xc4\x8devala od za\xc4\x8detnih jezikovnih te\xc4\x8dajev do prevajanja v sloven\xc5\xa1\xc4\x8dino. Skupaj z Dru\xc5\xa1tvom slovenskih pisateljev je organizirala literarne ve\xc4\x8dere, urejala spletni \xc4\x8dasopis \xc5\xa1tudentov sloven\xc5\xa1\xc4\x8dine Sloven\xc5\xa1\xc4\x8dina v T\xc3\xbcbingenu, T\xc3\xbcbingen v sloven\xc5\xa1\xc4\x8dini, pripravljala slovenske filmske ve\xc4\x8dere in ekskurzije ter sodelovala na sre\xc4\x8danjih predstavnikov slovenskih organizacij v Nem\xc4\x8diji. Hkrati je raziskovala sloven\xc5\xa1\xc4\x8dino pri tamkaj\xc5\xa1njih dvojezi\xc4\x8dnih Slovencih. V sodelovanju s slovenskimi dru\xc5\xa1tvi v Nem\xc4\x8diji je vodila projekt Pi\xc5\xa1imo slovensko in o tamkaj\xc5\xa1njih prireditvah je pisala v reviji za Slovence po svetu Rodna gruda. Predstavitev slovenskega lektorata v T\xc3\xbcbingenu je objavila v Jeziku in slovstvu, o slovenski izseljenski skupnosti v Nem\xc4\x8diji pa v reviji Zvon._NEWLINE_Februarja 2005 je nadaljevala svoje delo s pou\xc4\x8devanjem na Filozofski fakulteti v Ljubljani na Oddelku za slovenistiko._NEWLINE_Kot lektorica je leta 2005 sodelovala na Seminarju slovenskega jezika, literature in kulture, ki ga vsako leta organizira Center za sloven\xc5\xa1\xc4\x8dino kot drugi/tuji jezik. Bila je predstavnica Oddelka za slovenistiko v prito\xc5\xbeni komisiji Izpitnega centra in \xc4\x8dlanica Akademskega zbora Filozofske fakultete, kjer je delovala na podro\xc4\x8dju mednarodnega sodelovanja. Leta 2017 je sodelovala z In\xc5\xa1titutom za slovenski jezik Frana Ramov\xc5\xa1a s preverjanjem poznavanja priro\xc4\x8dnikov in potrebe na podro\xc4\x8dju sloven\xc5\xa1\xc4\x8dine kot maternega jezika. Zdaj je \xc4\x8dlanica uredni\xc5\xa1kega odbora za pripravo slovarja ESSKJ, lektorira strokovno literaturo ter predvsem deluje na podro\xc4\x8dju slovaropisja, leksikologije in besedotvorja.'